***Remeslá našej mamy***

**( Autor: Anna Dzurenková,**

**Zdroj: MŠ Chtelnica)**

Pozná pätnásť remesiel,

schlebom nám aj lásku dáva,

Najšikovnejšia na svete,

to je predsa naša mama.

Mama je prvá učiteľka,

naučí nás rozprávať,

Prečíta nám rozprávočku,

keď ideme večer spať.

Lekárkou je každá mama,

ošetrí nám kolená,

Pozná dobré medicínky,

keď nás bruško bolieva.

V kuchyni sa z mamy stáva

zase skvelá kuchárka,

Keď dobrý obed rozvoniava,

tak jej svedčí zásterka,

Keď vonia všetko vanilkovo

a doma sa vypeká,

z mamičky sa vtedy stáva

fantastická cukrárka.

Keď po našich dobrodružstvách

treba všetko upratať,

zase je tu naša mama,

musí čistiť, vysávať.

Keď treba ušiť nové šaty,

či zaplátať kolená,

to sa zase naše mamy

na krajčírky premenia.

V záhrade nám rastú kvety

a na okne muškáty,

naša mama záhradníčka

sadí mrkvu, šalátik.

Občas niečo pokazíme,

utekáme za mamou,

a tá veru poradí si

s hocijakou opravou.

Videli ste našu mamu

biely obrus vyšívať?

Čo vravíte? To je krása!

Chcel by som to dokázať.

S ihlicami na pletenie

tiež si ľahko poradí.

upletie nám čiapku, sveter,

aby nás mráz nechladil.

V práčke sa už perie, žmýka

moje tričko od blata,

mama sa vie s každým fľakom

veru ľahko porátať.

Videl si tú kopu v koši,

ktorú treba vyhladiť?

Mamička nás pri tom stihne

aj po líčku pohladiť.

Mama je aj kaderníčkou,

zapletie mi vrkoče,

účes ako z časopisu

mi urobí kedy chcem.

Za volantom predvedie nám

svoje veľké umenie,

To si píšte, že moja mama

šoférovať dobre vie.

Remeslo dno zlaté máva,

mamička je bohatá,

veď má predsa zlaté ruky

a srdiečko zo zlata.